FI Euroopan unionin virallinen lehti C 220/18

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2010/C 220/10

Tämä julkaiseminen antaa oikeuden vastustaa rekisteröintihakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”FORMAGGELLA DEL LUINESE”

EY-N:o: IT-PDO-0005-0524-17.02.2006

SAN ( X ) SMM ( )

Tässä yhteenvedossa on esitetty eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Ministero delle politiche agricole e forestali Osoite: Via XX Settembre 20 00187 Roma RM ITALIA P. +39 0646655104 F. +39 0646655306 Sähköposti: saco7@politicheagricole.it

2. Ryhmittymä:

Nimi: Consorzio per la Tutela della Formaggella del Luinese Osoite: Sede Legale: Via Collodi 4 21016 Luino VA ITALIA Ufficio: Via Battaglia di San Martino 21030 Cuveglio VA ITALIA P. +39 3487811248 F. +39 033242907 Sähköposti: info@consorzio-fdl.it Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.3 – Juustot

4. Eritelmä:

(yhteenveto asetuksen (EY) N:o 510/2006 4 artiklan 2 kohdan edellytyksistä)

4.1 Nimi:

”Formaggella del Luinese”

4.2 Kuvaus:

Suojattu alkuperänimitys ”Formaggella del Luinese” on varattu yksinomaan täysrasvaisesta vuohen raakamaidosta valmistetulle, vähintään 20 päivää kypsytetylle puolikovalle juustolle, joka on juustoutettu juoksutteella ja jolla on seuraavat ominaisuudet:

Morfologiset ominaisuudet:

Muoto: tasainen lieriö; halkaisija 13–15 cm, korkeus 4–6 cm ja paino 700–900 g;

Ulkonäkö: pehmeä luonnonkuori, jossa saattaa esiintyä hometta; pehmeä tiivis juustomassa, jossa voi olla pieniä koloja;

Fysikaalis-kemialliset ominaisuudet: kuiva-aineen rasvapitoisuus vähintään 41 %, kuiva-ainepitoisuus vähintään 45 %, kosteuspitoisuus enintään 55 %.

Mikrobiologiset ominaisuudet:

Sisältää runsaasti erilaisia maidosta, ympäristöstä ja viljelmistä peräisin olevia maidon mikrobikasvustoja (homo- ja heterofermentatiivisia kokki- ja sauvabakteereita).

Aistinvaraiset ominaisuudet:

Maku on keskimääräisen mieto, hienostunut ja miellyttävä ja voimistuu kypsytyksen myötä. Tuoksu ja aromi ovat hienostuneita, ja myös ne voimistuvat kypsytyksen aikana. Rakenne on joustava, kostea, pehmeä ja kohtalaisen liukoinen. Juustomassan väri on yhtenäinen ja yleensä valkoinen.

4.3 Maantieteellinen alue:

Kaikki Formaggella del Luinesen tuotantovaiheet vuohien kasvatuksesta ja maidontuotannosta juuston valmistukseen ja kypsytykseen tapahtuvat alueella, joka sijaitsee Varesen maakunnan pohjoisosassa, joka tunnetaan paremmin nimellä ”Prealpi Varesine”. Alue käsittää seuraavat Varesen maakunnan kunnat:

Agra, Arcisate, Azzio, Barasso, Bardello, Bedero Valcuvia, Besano, Besozzo, Biandronno, Bisuschio, Brebbia, Bregano, Brenta, Brezzo di Bedero, Brinzio, Brissago Valtravaglia, Brusimpiano, Cadegliano Viconago, Cantello, Casalzuigno, Cassano Valcuvia, Castello Cabiaglio, Caravate, Casciago, Castelveccana, Cittiglio, Clivio, Cocquio Trevisago, Comerio, Cremenaga, Cuasso al Monte, Cugliate Fabiasco, Cunardo, Curiglia con Monteviasco, Cuveglio, Cuvio, Dumenza, Duno, Ferrera di Varese, Gavirate, Gemonio, Germignaga, Grantola, Induno Olona, Lavena Ponte Tresa, Laveno Mombello, Leggiuno, Luino, Luvinate, Maccagno, Marchirolo, Marzio, Masciago Primo, Malgesso, Mesenzana, Montegrino Valtravaglia, Monvalle, Orino, Pino sulla Sponda del Lago Maggiore, Porto Ceresio, Porto Valtravaglia, Rancio Valcuvia, Saltrio, Sangiano, Travedona-Monate, Tronzano Lago Maggiore, Valganna, Varese, Veddasca, Viggiù.

4.4 Alkuperätodisteet:

Kaikkia tuotantoprosessin vaiheita valvotaan rekisteröimällä tulevat ja lähtevät määrät. Tällä tavoin sekä merkitsemällä kaikki kasvattajat, tuottajat ja kypsytysvarastot valvontaelimen asianmukaisesti ylläpitämiin luetteloihin ja ilmoittamalla valvontaviranomaisille hyvissä ajoin tuotteiden määrät varmistetaan tuotteen alkuperä ja jäljitettävyys. Myös niitty-, laidun- ja metsälohkot on merkittävä valvontaelimen ylläpitämään rekisteriin.

Kaikkien tuotantoprosessiin osallistuvien on toimintansa puitteissa merkittävä rekisteriin tuotteen valmistukseen soveltuvan saapuvan maidon määrät ja alkuperä, Formaggella del Luinesen tuotantoon käytetyn maidon määrät sekä tuotettujen, polttoleimattujen ja etiketillä varustettujen juustotahkojen lukumäärät.

Valvontaelin tekee tarkastuksia kaikille luetteloihin merkityille luonnollisille henkilöille ja oikeushenkilöille.

4.5 Tuotantomenetelmä:

Raaka-aineen on oltava 100-prosenttisesti täysrasvaista vuohen raakamaitoa, joka on saatu Alppien alueelle tyypillisistä Camosciata delle Alpi-, Nera di Verzasca- ja Saanen-rotuisista eläimistä sekä niiden risteytyksistä. Vuohikatras viettää laitumella 7–8 kuukautta vuodessa, ja laiduntamisen ohella ruokinta perustuu monia lajeja kasvavilta paikallisilta niityiltä saatuun kuivattuun rehuun, jota täydennetään rehutiivisteillä. Laidunkaudella luonnonvaraisista lajeista, kuten kanervasta, pähkinäpensaan, saarnin ja kastanjapuun kevätversoista sekä erilaisista heinäkasveista koostuvaa ravintoa täydennetään rehutiivisteellä ja eräissä tapauksissa kuivatulla rehulla. Sisäruokinnan aikana käytetään ensisijaisesti kuivattua rehua ja rehutiivistettä.

Kuivattu rehu saadaan erityisesti laaksoista, joiden pohjalla esiintyy monilajisia niittyjä, joille ominaisia lajeja ovat esimerkiksi koiranheinä (Dactylis glomerata), niittynurmikka (Poa pratensis), nurmikka (Poa trivialis), mäkikaura (Avenula pubescens), valkoapila (Trifoglium repens) ja puna-apila (Trifoglium pratense). Säilörehun käyttöä ei sallita.

Maitoa saa säilyttää ennen sen jalostamista enintään 30 tuntia enintään 4 °C:een lämpötilassa. Sen jälkeen siihen lisätään hapate ja juoksute. Käytetään yksinomaan luonnollista valikoitua hapatetta, joka koostuu pääosin termofiilisistä maitohappobakteereista ja mahdollisesti lisätystä pienestä määrästä mesofiilisiä kantoja. Juoksutteena saa käyttää ainoastaan vasikan mahalaukusta saatua luonnollista juoksutetta. Juoksettuminen tapahtuu 32–34 °C:een lämpötilassa 30–40 minuutin kuluessa. Kun juustomassan koostumus on kohtuullisen tiivis, se rikotaan noin maissinjyvän kokoisiksi rakeiksi. Rikottu juustomassa asetetaan muotteihin, joiden halkaisija on 14 cm. Muottien annetaan valua huoneenlämmössä enintään 48 tuntia kääntämällä ne tänä aikana 2–5 kertaa. Suolaus tapahtuu joko kuivasuolauksena tai suolavedessä, minkä jälkeen juustojen annetaan kuivua huoneenlämmössä. Kypsytys tapahtuu kammioissa säädellyissä kosteusolosuhteissa (85–95 %) ja enintään 15 °C:een lämpötilassa tai kellareissa, joissa vallitsevat luonnolliset kosteus- ja lämpötilaolosuhteet. Kypsytys kestää vähintään 20 päivää. Teräksen ja elintarvikekäyttöön soveltuvan muovin ohella sallitaan kuparista valmistetut kattilat sekä kankaalla päällystettyjen puuhyllyjen käyttö. Ritilöitä ei saa käyttää.

4.6 Yhteys maantieteelliseen alkuperään:

Formagella del Luinesen tuotantoalue sijaitsee Varesen maakunnan pohjoisosassa, joka tunnetaan paremmin nimellä ”Prealpi Varesine”. Alueelle on ominaista vaikeakulkuinen maasto, jossa on paljon metsiä ja laidunmaita. Koko alueen pinnanmuodostusta ja kehitystä on muovannut ikivanha toiminta, jonka menestys perustui vuohien laiduntamiseen. Sekä laaksojen pohjalla ja kylien läheisyydessä sijaitsevat niityt, joilta saatiin rehua talven varalle, että rinteiden helpompipääsyiset laitumet, joille on rakennettu tilapäisiä suojia (Casel), ja korkeammalla sijaitsevat alppilaitumet osoittavat, että laiduntamisen vaikutukset kasvustoihin ovat olleet merkittäviä maankäytön ja maiseman säilymisen kannalta ja että maiseman säilyminen riippuu vielä tänäänkin kyseisen toiminnan jatkumisesta. Laitumelta toiselle siirtymiseen käytettävien reittien, vesi- ja juottopisteiden, levähdyspaikkojen ja paimenille ja eläimille tarkoitettujen suojien verkoston sekä eri kasvillisuustyyppien sijainti ja jakaantuminen määräytyvät edelleenkin vuohien laiduntamisen perusteella. Alueen ilmaston kaksi päätekijää ovat esialpeille tyypillinen korkea sademäärä ja Lago Maggioren lämpötiloja sääntelevä vaikutus, joka lieventää äärimmäisiä lämpötiloja. Nämä tekijät saavat aikaan esialpeille tyypillisen ilmaston, jolle ovat ominaisia runsaat ja tasaisesti ympäri vuoden ajoittuvat sateet sekä vähäiset lämpötilanvaihtelut. Tämä ilmastotyyppi yhdessä happaman maaperän kanssa vaikuttaa voimakkaasti alueen kasvillisuuteen ja erityisesti kasviston luontaiseen kehittymiseen. Ihmisen harjoittaman toiminnan väheneminen kyseisellä alueella on vaikuttanut ja vaikuttaa edelleen näihin ympäristöolosuhteisiin parhaiten sopeutuneiden lajien leviämiseen. Tällaisia lajeja ovat muun muassa siniheinä (Molinea coerulea), sananjalka (Pteridium aquilinum), piikkiherne (Cytisus scoparius), kanerva (Calluna vulgaris), koivu (Betula pendula), pyökki (Fagus sylvatica), pähkinäpensas, saarni ja kastanjapuu. Vuohien ravinto on perinteisesti perustunut näihin toissijaisiin kasvistoihin, joissa pensaat ja puut ovat hallitsevassa asemassa. Vielä nykyäänkin nämä lajit ovat merkittävä ravinnonlähde. Laaksojen pohjalla sijaitsevilla suotuisammilla alueilla sitä vastoin esiintyy ennen muuta monilajisia heinäkauraniittyjä, joilla kasvaa erilaisia rehuksi niitettäviä heinä- ja palkokasveja.

Formaggella del Luinese on juusto, joka tuotetaan yksinomaan alkuperäalueella kasvatettujen vuohirotujen täysrasvaisesta raakamaidosta. Monipuolinen ravinto antaa maidolle erityiset aistinvaraiset ominaisuudet, jotka puolestaan antavat juustolle sen erityisen maun, tuoksun ja hienostuneen aromin sekä sille ominaisen mikrobikasvuston. Kuten eräät tutkimukset osoittavat, osa lopputuotteen aromikoostumuksesta on suoraan peräisin vuohien nauttimista kasvilajeista, koska juustossa esiintyy tiettyjä kasvimaailmalle tyypillisiä aromimolekyylejä. Tämä kertoo tuotteen tiiviistä yhteydestä sen tuotantoalueeseen.

Alueen tuottajat hallitsevat maidon ikivanhan tuotanto- ja jalostustekniikan, jolle on ominaista tiettyjen erityisten välineiden ja menetelmien käyttö paikallisessa omaleimaisessa tuotannossa. Osaaminen on säilynyt alan toimijoiden keskuudessa, ja se näkyy maantieteellisen alueen perinteisessä juustonvalmistustaidossa ja -tekniikassa. Myös monia juuston valmistukseen kehitettyjä erityisiä laitteita ja välineitä voidaan pitää alueelle tyypillisinä.

Vanhoista tuotantomenetelmistä, jotka ovat edelleen käytössä Formaggella del Luinesen valmistuksessa, on mainittava nopea juustouttaminen juoksutteella (alle yksi tunti) ja juustomassan rikkominen hienoksi. Formagella del Luinesen valmistuksessa yhä käytettäviä perinteisiä välineistä ovat juustomassan rikkomiseen käytettävä spino (eräänlainen siivilä, joka aiemmin koostui puisesta varresta, johon oli kiinnitetty rauta- ja kuparilankoja) ja lira (juustoharppu) sekä muut välineet, kuten heinästä punotut reikäkauhat ja pienet puusta tehdyt juustomuotit.

Vuohien kasvatusta on ammoisista ajoista lähtien harjoitettu perheissä, joille maidon jalostus oli huomattava tulonlähde. Jopa 1600-luvulta peräisin olevista lukuisista historiallisista viittauksista käy ilmi, että Formaggella del Luinese on aina ollut osa paikallista juusto- ja ruokaperinnettä.

4.7 Valvontaelin:

Valvontaelin täyttää EN 45011 -standardin edellytykset.

Nimi: CERTIPRODOP srl Osoite: Via del Macello 26 26013 Crema CR ITALIA P. +39 025514875 F. +39 0255193153 Sähköposti: certiprodop@virgilio.it

4.8 Merkinnät:

SAN-suojattu Formaggella del Luinese saatetaan kulutukseen ainoastaan kokonaisina tahkoina, jotka on yksilöity elintarvikekäyttöön tarkoitetusta paperista valmistetulla pyöreällä etiketillä. Ulkoreunaa kiertävään kullankeltaiseen renkaaseen on merkittävä tuottaja- ja kypsyttäjäyrityksen toiminimi. Nämä tiedot on merkittävä pienemmällä kirjasinkoolla kuin teksti ”Formaggella del Luinese D.O.P.”. Lisäksi juuston pohjaan polttoleimataan tuotteen graafinen tunnus, joka muodostuu vuohen päästä ja sen vieressä olevasta tuottajayrityksen tunnistenumerosta. Tuotteen logo muodostuu ulkoreunaa kiertävästä kullankeltaisesta renkaasta ja punaisesta sisäosasta, jossa on kuvattuna musta vuohenpää, jonka kaulassa on panta ja kello. Päätä ympäröi valkoisin kirjaimin merkitty teksti ”Formaggella del Luinese”.

(1) EUVL L 93, 31.3.2006, s. 12.